<classify> UBORESHAJI wa Daftari la Kudumu la Wapiga Kura katika mikoa ya Lindi na Mtwara unaanza leo na utafanyika kwa siku saba, hivyo kubakiza mikoa minne, ikiwemo Pwani na Dar es Salaam, ambako uboreshaji huo utakuwa Februari 10 hadi 16 mwaka huu.Kwa mujibu wa taarifa iliyotolewa juzi na Dk Cosmas Mwaisobwa wa Idara ya Habari na Elimu ya Mpiga Kura ya Tume ya Taifa ya Uchaguzi NEC, hadi sasa uboreshaji huo umeshafanyika katika mikoa 25 katika halmashauri 146 na majimbo 205 ya Tanzania Bara na Zanzibar.Dk Mwaisobwa alisema hivi sasa maandalizi ya uboreshaji wa daftari hilo katika mikoa ya Lindi na Mtwara yameiva na kwamba leo uboreshaji unaanza. Aliwataka wakazi wa maeneo hayo wenye sifa stahiki, kujitokeza kujiandikisha na kuboresha taarifa zao.Alisema katika uboreshaji huo, utafanywa kwa siku saba hadi Januari 18, mwaka huu na kisha kuendelea kwenye mikoa mingine minne iliyobaki, ikiwemo Morogoro na Tanga ambako uboreshaji utafanyika Januari 23 hadi 29, na kuhitimishwa Pwani na Dar es Salaam kuanzia Februari 10 hadi 16.Kwa mujibu wa Ibara ya 74 6 ya Katiba ya Tanzania, NEC ina jukumu la kuandikisha wapiga kura kwa ajili ya uchaguzi wa rais, wabunge na madiwani na kwamba uboreshaji huu ni maandalizi ya uchaguzi mkuu wa mwaka 2020.Uboreshaji huu unawahusu raia wote wa Tanzania ambao wametimiza miaka 18, pia unawahusu wale ambao wamehama kutoka eneo moja kwenda jingine, au wale ambao kadi zao wa kupiga kura zimeharibika au kupotea, pia zoezi hilo linawaondoa wale waliopoteza sifa za kupiga kura,wakiwemo waliofariki,alisema Dk Mwaisobwa.Dk Mwaisobwa alisema mchakato wa uboreshaji wa daftari hilo, utahitimishwa kwa kuwekwa wazi kwa daftari hilo ili kutoa fursa kwa wananchi kuhakiki taarifa zao ndani ya daftari hilo. Uboreshaji wa daftari hilo ullizinduliwa rasmi Julai 18 mwaka 2019 mkoani Kilimanjaro na kisha kuendelea mikoa mingine.  <topic>: KITAIFA 